Na osnovu člana 7. stav 3. Zakona o pretvaranju prava korišćenja u pravo svojine na građevinskom zemljištu uz naknadu („Službeni glasnik RS”, broj 64/15) i člana 42. stav 1. Zakona o Vladi („Službeni glasnik RS”, br. 55/05, 71/05 - ispravka, 101/07, 65/08, 16/11, 68/12 - US, 72/12, 7/14 - US i 44/14),

Vlada donosi

UREDBU

O ODREĐIVANJU PROCENTA UMANJENJA TRŽIŠNE VREDNOSTI NEIZGRAĐENOG GRAĐEVINSKOG ZEMLJIŠTA ZA LICA NOSIOCE PRAVA KORIŠĆENJA NA NEIZGRAĐENOM GRAĐEVINSKOM ZEMLJIŠTU, AKO SE GRAĐEVINSKO ZEMLJIŠTE NALAZI NA TERITORIJI NEDOVOLJNO RAZVIJENE JEDINICE LOKALNE SAMOUPRAVE

Član 1.

Ovom uredbom određuje se procenat umanjenja tržišne vrednosti neizgrađenog građevinskog zemljišta za lica nosioce prava korišćenja na neizgrađenom građevinskom zemljištu iz člana 1. stav 2. Zakona o pretvaranju prava korišćenja u pravo svojine na građevinskom zemljištu uz naknadu („Službeni glasnik RS”, broj 64/15), ako se građevinsko zemljište nalazi na teritoriji jedinice lokalne samouprave za koju je utvrđeno da se radi o nedovoljno razvijenoj jedinici lokalne samouprave, odnosno o jedinici lokalne samouprave sa izuzetno niskim životnim standardom ili visokom stopom nezaposlenosti, na osnovu stepena razvijenosti jedinica lokalnih samouprava za prethodnu godinu, u skladu sa propisima kojima se uređuje regionalni razvoj.

Član 2.

Određuje se 15% umanjenja od tržišne vrednosti neizgrađenog građevinskog zemljišta ako se građevinsko zemljište nalazi na teritoriji jedinice lokalne samouprave koja je prema stepenu razvijenosti razvrstana u nedovoljno razvijene jedinice lokalne samouprave, u skladu sa propisom o utvrđivanju jedinstvene liste razvijenosti regiona i jedinica lokalne samouprave za 2014. godinu, i to za sledeće jedinice lokalne samouprave: Alibunar, Bajina Bašta, Batočina, Bač, Bela Crkva, Bogatić, Boljevac, Velika Plana, Veliko Gradište, Vladimirci, Despotovac, Žabalj, Žitište, Ivanjica, Irig, Kladovo, Knić, Kovačica, Kovin, Koceljeva, Kraljevo, Leskovac, Loznica, Lučani, Ljubovija, Mali Iđoš, Negotin, Nova Crnja, Novi Bečej, Novi Pazar, Osečina, Odžaci, Paraćin, Plandište, Prokuplje, Svilajnac, Sečanj, Smederevska Palanka, Sokobanja, Srbobran, Titel, Trstenik, Ćićevac, Ćuprija, Ub, Čoka i Šid.

Član 3.

Određuje se 20% umanjenja od tržišne vrednosti neizgrađenog građevinskog zemljišta ako se građevinsko zemljište nalazi na teritoriji jedinice lokalne samouprave koja je prema stepenu razvijenosti razvrstana u izrazito nedovoljno razvijene jedinice lokalne samouprave, u skladu sa propisom o utvrđivanju jedinstvene liste razvijenosti regiona i jedinica lokalne samouprave za 2014. godinu, i to za sledeće jedinice lokalne samouprave: Aleksinac, Babušnica, Bela Palanka, Blace, Bojnik, Bosilegrad, Brus, Bujanovac, Varvarin, Vladičin Han, Vlasotince, Gadžin Han, Golubac, Dimitrovgrad, Doljevac, Žabari, Žagubica, Žitorađa, Knjaževac, Krupanj, Kuršumlija, Kučevo, Lebane, Ljig, Mali Zvornik, Malo Crniće, Medveđa, Merošina, Mionica, Nova Varoš, Opovo, Petrovac na Mlavi, Preševo, Priboj, Prijepolje, Ražanj, Raška, Rekovac, Svrljig, Sjenica, Surdulica, Trgovište, Tutin i Crna Trava.

Član 4.

Određuje se 25% umanjenja od tržišne vrednosti neizgrađenog građevinskog zemljišta ako se građevinsko zemljište nalazi na teritoriji jedinice lokalne samouprave koja je prema stepenu razvijenosti razvrstana u devastirana područja, u skladu sa propisom o utvrđivanju jedinstvene liste razvijenosti regiona i jedinica lokalne samouprave za 2014. godinu, i to za sledeće jedinice lokalne samouprave: Babušnica, Bela Palanka, Bojnik, Bosilegrad, Bujanovac, Vladičin Han, Golubac, Žitorađa, Kuršumlija, Lebane, Mali Zvornik, Medveđa, Merošina, Preševo, Prijepolje, Svrljig, Surdulica, Trgovište i Tutin.

Član 5.

 Procenat umanjenja tržišne vrednosti neizgrađenog građevinskog zemljišta za građevinsko zemljište koje se nalazi na teritoriji jedinica lokalne samouprave iz člana 1. ove uredbe u 2015. godini vršiće se prema zahtevima za umanjenje tržišne vrednosti neizgrađenog građevinskog zemljišta podnetim do 31. decembra 2015. godine.

Procenat umanjenja tržišne vrednosti iz stava 1. ovog člana po zahtevima za umanjenje tržišne vrednosti neizgrađenog građevinskog zemljišta podnetim posle 31. decembra 2015. godine vršiće se na osnovu stepena razvijenosti jedinica lokalne samouprave za prethodnu godinu, u skladu sa propisima kojima se uređuje regionalni razvoj.

Član 6.

Ova uredba stupa na snagu narednog dana od dana objavljivanja u ,,Službenom glasniku Republike Srbije”.

Broj:

U Beogradu, 30. decembra 2015. godine

V L A D A

PREDSEDNIK

 Aleksandar Vučić